এবার পাকিস্তানকে কড়া হুঁশিয়ারি দিলেন স্বরাষ্ট্রমন্ত্রী রাজনাথ সিংহ। বললেন, এখন যে নীতি নিয়ে ইসলামাবাদ চলছে তাতে পাকিস্তান দশ টুকরো হয়ে যাবে। 
সীমান্তে পাক-সন্ত্রাস চলছেই। বার বার ইসলামাবাদকে বার্তা দিয়েও কাজের কাজ হয়নি। এবার চরমবার্তা দিল মোদী সরকার। জম্মুতে গিয়ে ইসলামাবাদের উদ্দেশ্য কেন্দ্রীয় সরকারের বার্তা দিলেন স্বরাষ্ট্রমন্ত্রী রাজনাথ সিংহ। মোদী সরকারের স্বরাষ্ট্রমন্ত্রীর এই বক্তব্যতে স্পষ্ট, কেন্দ্র কতটা কড়া মনোভাব নিয়েছে পাকিস্তানের সন্ত্রাসের বিরুদ্ধে।
এর আগে পাকিস্তানে ভারতীয় নদীর জল পাঠানো বন্ধ করে দেওয়ার হুমকি দিয়েছেন খোদ প্রধানমন্ত্রী। এর পরে রাজনাথ রবিবার জম্মুতে এক সমাবেশে বলেন, ‘আগেই পাকিস্তান দু’ভাগে বিভক্ত হয়েছে। এর পরেও যদি পাকিস্তান তার নীতি না বদলায়, তবে দেশটা দশ ভাগে বিভক্ত হয়ে যাবে।’ তবে সেই বিভাজনের জন্য ভারত দায়ী থাকবে না বলেও জানিয়েছেন স্বরাষ্ট্রমন্ত্রী। তিনি বলেন, ‘ভারত হল একমাত্র দেশ, যে কখনও অন্য দেশের জমি দখল করেনি। আমরা সাম্রাজ্যবাদী নই। আমরা পৃথিবীকে ‘বসুধৈব কুটুম্বকম্’-এর বার্তা দিই।’
এখানেই না থেমে রাজনাথ সিংহ বলেন, ‘আমি আমাদের সেনা জওয়ানদের বলেছি, তারা যেন পাকিস্তানের দিকে প্রথমে গুলি না ছোড়ে। পাশাপাশি এটাও বলেছি, তারা যেন ওপাশ থেকে ছোড়া বুলেট গুনতেও না থাকে।’ এর পরেই রাজনাথ বলেন, জম্ম ও কাশ্মীরের মতো লাদাখও ভারতে অবিচ্ছেদ্য অঙ্গ। বিশ্বের কোনও শক্তি নেই যা ওই অংশকে ভারত থেকে বিচ্ছিন্ন করতে পারে। এদিন উরিতে সেনা ঘাঁটিতে আক্রমণের ঘটনা উল্লেখ করে বলেন, ওই ঘটনা বুঝিয়ে দিয়েছে কেমনভাবে গোপনে পাকিস্তানের দিক থেকে হামলা এসেছে আর সার্জিক্যাল স্ট্রাইক ভারতীয় জওয়ানদের সাহসিকতা বুঝিয়ে দিয়েছে।
ভারতের নীতি স্পষ্ট করতে রাজনাথ এদিন আরও বলেন, ভারতে যত প্রধানমন্ত্রী ক্ষমতায় এসেছেন তাঁরা সবাই পাকিস্তানের সঙ্গে ভাল সম্পর্ক স্থাপন করতে চেয়েছেন কিন্তু এখন দেখা যাচ্ছে, ইসলামাবাদ ওই ভাষা বোঝে না। তাই এটা ওই দেশের জেনে রাখা উচিত যে, সন্ত্রাসে মদত চালাতে থাকলে দশ টুকরো হয়ে যাবে পাকিস্তান।